Nu kan du bestille fysiske knapper til din Tesla

Den trykfølsomme betjening i nye biler har længe været kontroversiel. Nogle bliver aldrig glade for det, men foretrækker fysiske knapper. Tyske ADAC kalder endda betjeningenen i Tesla Model 3 for farlig. Men nu er der hjælp at hente. Norske Greenmission har nemlig lavet en løsning, der gør det muligt at eftermontere fysiske knapper i Teslaen.

Ctrl-Bar hedder løsningen, der kan tilsluttes både Model 3 og Model Y via Bluetooth. Panelet får strøm fra bilens USB-stik. Når du drejer på en knap på panelet, sendes kommandoen til telefonen og derefter videre til bilen via Teslas egen API.

Panelet er i skrivende stund udbudt på Indiegogo, og ideen er åbenbart så god, at pengene til realisering forlængst er hentet hjem.

Ctrl-Bar har to faste knapper, der kan justere bilens klimasystem. Derudover har den fire knapper, der kan programmeres efter egne præferencer. Den har også et frækt LED-lys i bunden, som kan sprede lidt stemning i bilen. Se eksempel i videoen herunder.

Ctrl-Bar er udtænkt af norske Øyvind Husby, der selv savnede fysiske knapper i sin Tesla. Han har tidligere lavet en trådløs ladeløsning til Tesla-biler.

Panelet forventes klar til levering til juni. Det har en pris på 1.852 kroner, hvis du bestiller gennem Indiegogo.

Nu kan du bestille fysiske knapper til din Tesla